
МОТИВИ
към Наредба за изменение на Наредба № Н-8 от 23.03.2016 г. за подбор на военнослужещи за назначаване на длъжности в Службата на военния аташе към задграничните представителства на Република България


1. Причини, които налагат приемането на акта:

Наредба № Н-8 от 23.03.2016 г. за подбор на военнослужещи за назначаване на длъжности в Службата на военния аташе към задграничните представителства на Република България (Наредба №Н-8/2016 г.) е обнародвана в Държавен вестник бр. 28 от 8.04.2016 г., в сила от датата на публикуване. След обнародването й е направено само едно изменение свързано с промяната на наименованието на Службата от „служба „Военна информация““ на „Служба „Военно разузнаване““, ДВ бр. 49 от 30.06.2022 г. 
От обнародването на Наредба №Н-8/2016 г. до настоящия момент настъпиха промени на част от регулацията на обществените отношения свързана с изпълнение на военна служба извън територията на страната в задгранични представителства на Република България, обективирана в Закона за отбраната и въоръжените сили на Република България и правилника за неговото прилагане (ППЗОВСРБ).
Тези промени в нормативните актове от по-висока степен не са отразени в Наредба №Н-8/2016 г., което създава затруднения при нейното прилагане. 
С проекта на Наредба за изменение на Наредба №Н-8/2016 г., се предлагат промени на разпоредбата на чл. 6, с които тя се привежда в съответствие с разпоредбите на чл. 71з, ал. 1, ал. 3 и ал. 4 от ППЗОВСРБ. 
Предлага се изменение на чл. 6, ал. 2, т. 2, буква “г“ на Наредба №Н-8/2016 г. относно изискването за срока за заемане на длъжност в службата на военния аташе, така че срокът на командировката да не превишава датата на навършване на пределна възраст от кандидата, което е в съответствие с чл. 71з, ал. 1, т. 3 от ППЗОВСРБ. 
На следващо място, чл. 6, ал. 3 на Наредба №Н-8/2016 г. се привежда в съответствие чл. 71з, ал. 3 от ППЗОВСРБ. Разпоредбата е свързана с изискванията за допускане до участие в подбора на кандидати, заемали международни длъжности. Предложеното изменение предвижда кандидата да се допуска до подбор в случай, че са изминали не по-малко от 3 години от освобождаването от предишна такава длъжност, а не 2 години, както е в сегашната редакция.
Предлага се изменение на чл. 6, ал. 4  от Наредба №Н-8/2016 г., с което разпоредбата се привежда в съответствие с чл. 71з, ал. 4 от ППЗОВСРБ. Новата редакция на разпоредбата дава възможност при определени условия кандидат, който два и повече пъти е заемал длъжност в рамките на международен мандат да се допуска отново до подбор за заемане на такава длъжност. Настоящата редакция чл. 6, ал. 4 на Наредба №Н-8/2016 г. не предвижда такава възможност.
На следващо място, чл. 11, ал. 2 на Наредба №Н-8/2016 г. се изменя в съответствие с чл. 134, ал. 5 от ЗОВСРБ, който предвижда командироването в Службата на военния аташе, която е част от задграничното представителство на Република България да е за период от 4 години, като този срок може да бъде удължаван, при невъзможност да бъде определен военнослужещ за заемане на длъжността. Настоящата редакция на ал. 2 предвижда този срок да е 3 години.
На последно място се предлага промяна в чл. 12 от Наредба №Н-8/2016 г., който определя длъжностните лица и реда, по който се назначават военнослужещите при приключване на командировката. Новата редакция на чл. 12, т. 1 предвижда, когато командироването е осъществено след общ подбор за военнослужещи от Министерството на отбраната, структурите на пряко подчинение на министъра на отбраната и от Българската армия, военнослужещите да се назначават от министъра на отбраната или от оправомощени от него длъжностни лица. В тази хипотеза назначаването на военнослужещия е по реда на Правилника за прилагане на Закона за отбраната и въоръжените сили на Република България, какъвто е и сега действащия ред.
Предложената разпоредба на чл. 12, т. 2 предвижда, когато командироването е осъществено след вътрешен подбор за военнослужещи от Служба „Военно разузнаване“ директорът на Службата да назначи  военнослужещия по реда на Правилника за устройството и дейността на Служба „Военно разузнаване“.

2. Цели, които се поставят, са:
1. Привеждане на разпоредбите на Наредба № Н-8/2016 г. в съответствие с разпоредбите на ЗОВСРБ и правилника за неговото прилагане, Закона за военното разузнаване и Правилника за устройството и дейността на Служба „Военно разузнаване“.
2. Премахване на затрудненията при практическото прилагане на Наредба № Н-8/2016 г.
[bookmark: _GoBack]3. Финансови и други средства, необходими за прилагането на новата уредба:
За изпълнението на проекта на Наредба за изменение на Наредба № Н-8 от 23.03.2016 г. за подбор на военнослужещи за назначаване на длъжности в Службата на военния аташе към задграничните представителства на Република България не са необходими допълнителни разходи, които да бъдат одобрени по бюджета на Министерството на отбраната за 2025 г. за сметка на други бюджети по държавния бюджет. 
Не са необходими допълнителни разходи по бюджета на Служба „Военно разузнаване“, които да бъдат одобрени за сметка на бюджета на Министерството на отбраната за текущата година.

4. Очаквани резултати от прилагането:
С приемането на промените ще се синхронизира подзаконовата нормативна уредба, каквато се явява Наредба № Н-8/2016 г.  с тази на Закон за отбраната и въъоръжените сили на Република България и правилника за неговото прилагане, Закона за военното разузнаване и Правилника за устройството и дейността на Служба „Военно разузнаване“.
Ще се премахнат затрудненията при практическото прилагане на Наредба № Н-8/2016 г.

В изпълнение на процедурата по чл. 26, ал. 2 от Закона за нормативните актове по проекта на наредба ще бъдат проведени обществени консултации в 30-дневен срок в съответствие с чл. 26, ал. 3 и ал. 4 от Закона за нормативните актове.

